Ён жа на адкрыцці экспазіцыі адзначыў: “Выстава “Малая радзіма. Мясціны, любыя сэрцу”, безумоўна, знакавая і для мяне, і для дзетак, якія рабілі гэтыя малюнкі. Але знакавая яна яшчэ і самім фактам, што стварэнне ўсіх гэтых работ было выклікана жаданнем расказаць пра сваю малую радзіму. Гэтая радзіма фармальна называецца так: “малая”. Але для кожнага чалавека — дарослага і малога — яна вялікая, значная. Невыпадкова, што старажытная полацкая зямля натхніла дзяцей, якія нарадзіліся ў зусім маладым горадзе. Полацк і Наваполацк, якія раздзяляюць усяго 5 кіламетраў, — гэта адна зямля, адна Радзіма… Тое, што юныя патрыёты цікавяцца гісторыяй сваёй зямлі, што яны знайшлі гэтую гісторыю і ў маіх вершах, для мяне вялікі гонар і шчасце. Для кожнага творцы вельмі важна адчуваць, што яго творы каму-небудзь патрэбны. І гэта я сёння адчуваю”.